ประกาศคณะกรรมการกํากับหลักทรัพย์และตลาดหลักทรัพย์ที่ กน. 44/2545เรื่อง การควบกองทุนรวมและการรวมกองทุนรวม อาศัยอํานาจตามความในมาตรา 14 และมาตรา 117 แห่งพระราชบัญญัติหลักทรัพย์และตลาดหลักทรัพย์ พ.ศ. 2535 คณะกรรมการ ก.ล.ต. ออกข้อกําหนดไว้ดังต่อไปนี้ข้อ ๑ ให้ยกเลิกประกาศคณะกรรมการกํากับหลักทรัพย์และตลาดหลักทรัพย์ ที่ กน. 56/2543 เรื่อง การควบกองทุนรวมและการรวมกองทุนรวม ลงวันที่ 26 ตุลาคม พ.ศ. 2543ข้อ ๒ ในประกาศนี้ "ควบกองทุนรวม" หมายความว่า การควบกองทุนรวมตั้งแต่สองกองทุนรวมขึ้นไปเข้าเป็นกองทุนรวมเดียว โดยจัดตั้งกองทุนรวมใหม่ขึ้นมาเพื่อซื้อหรือรับโอนทรัพย์สิน สิทธิ และหน้าที่ของกองทุนรวมเดิม และเลิกกองทุนรวมเดิม "รวมกองทุนรวม" หมายความว่า การรวมกองทุนรวมตั้งแต่สองกองทุนรวมขึ้นไปเข้าเป็นกองทุนรวมเดียว โดยกองทุนรวมที่รับโอนซื้อหรือรับโอนทรัพย์สิน สิทธิ และหน้าที่ของกองทุนรวมที่โอนมาเป็นของตน และเลิกกองทุนรวมที่โอน "ควบรวมกองทุน" หมายความว่า การควบกองทุนรวมหรือการรวมกองทุนรวม แล้วแต่กรณี "กองทุนรวม" หมายความว่า กองทุนปิดและกองทุนเปิด "กองทุนปิด" หมายความว่า กองทุนรวมประเภทไม่รับซื้อคืนหน่วยลงทุนที่จัดตั้งและจัดการโดยบริษัทจัดการ "กองทุนเปิด" หมายความว่า กองทุนรวมประเภทรับซื้อคืนหน่วยลงทุนที่จัดตั้งและจัดการโดยบริษัทจัดการ "บริษัทจัดการ" หมายความว่า บริษัทหลักทรัพย์ที่ได้รับใบอนุญาตประกอบธุรกิจหลักทรัพย์ประเภทการจัดการกองทุนรวม "กองทุนรวมใหม่" หมายความว่า กองทุนรวมที่จัดตั้งขึ้นใหม่ในการควบกองทุนรวม "กองทุนรวมเดิม" หมายความว่า กองทุนรวมที่ทําการควบกองทุนรวมเข้าด้วยกัน "ตัวแทนสนับสนุน" หมายความว่า บุคคลซึ่งบริษัทจัดการตั้งให้เป็นตัวแทนในการขายหรือรับซื้อคืนหน่วยลงทุน "สมาคม" หมายความว่า สมาคมที่เกี่ยวเนื่องกับธุรกิจหลักทรัพย์ที่ได้รับอนุญาตและจดทะเบียนกับสํานักงาน โดยมีวัตถุประสงค์เพื่อทําการส่งเสริมและพัฒนาธุรกิจหลักทรัพย์ประเภทที่เกี่ยวกับการจัดการลงทุน "สํานักงาน" หมายความว่า สํานักงานคณะกรรมการกํากับหลักทรัพย์และตลาดหลักทรัพย์ข้อ ๓ ประกาศนี้มิให้นํามาใช้บังคับกับกองทุนรวมดังต่อไปนี้ (1) กองทุนรวมตามประกาศคณะกรรมการกํากับหลักทรัพย์และตลาดหลักทรัพย์ว่าด้วยหลักเกณฑ์ เงื่อนไข และวิธีการจัดตั้งและจัดการกองทุนรวมเพื่อผู้ลงทุนซึ่งเป็นคนต่างด้าว (2) กองทุนรวมอื่นตามที่สํานักงานประกาศกําหนดข้อ ๔ การควบรวมกองทุนต้องเป็นการควบกองทุนรวมหรือการรวมกองทุนรวมที่อยู่ภายใต้การจัดการของบริษัทจัดการเดียวกัน โดยบริษัทจัดการต้องพิจารณาถึงผลกระทบที่เกิดขึ้นต่อผู้ถือหน่วยลงทุนของแต่ละกองทุนรวมด้วยความเป็นธรรม และต้องได้รับความเห็นชอบจากสํานักงาน ทั้งนี้ ในการให้ความเห็นชอบ สํานักงานจะกําหนดเงื่อนไขใด ๆ ให้ปฏิบัติด้วยก็ได้ ในกรณีที่เป็นการควบรวมกองทุนที่เป็นกองทุนรวมอสังหาริมทรัพย์ กองทุนรวมอสังหาริมทรัพย์เพื่อแก้ไขปัญหาในระบบสถาบันการเงิน กองทุนรวมเพื่อแก้ไขปัญหาในระบบสถาบันการเงิน หรือกองทุนรวมอสังหาริมทรัพย์และสิทธิเรียกร้อง จะต้องเป็นการควบรวมกองทุนที่เป็นกองทุนรวมประเภทเดียวกันด้วยข้อ ๕ กองทุนรวมตั้งแต่สองกองทุนรวมขึ้นไปจะดําเนินการเพื่อควบรวมกองทุนได้ ต่อเมื่อได้รับมติโดยเสียงข้างมากของผู้ถือหน่วยลงทุนของแต่ละกองทุนรวมที่จะควบรวมกองทุนซึ่งคิดตามจํานวนหน่วยลงทุนรวมกันเกินกึ่งหนึ่งของจํานวนหน่วยลงทุนที่จําหน่ายได้แล้วทั้งหมดของโครงการจัดการกองทุนรวมแต่ละกองทุนรวมที่จะควบรวมกองทุนดังกล่าว การมีมติของผู้ถือหน่วยลงทุนตามวรรคหนึ่ง ให้บริษัทจัดการกําหนดรายละเอียดของโครงการจัดการกองทุนรวมใหม่ หรือแก้ไขเพิ่มเติมโครงการจัดการกองทุนรวมที่รับโอน (ถ้ามี) พร้อมทั้งขอมติผู้ถือหน่วยลงทุนเพื่อเลิกกองทุนรวมเดิมหรือกองทุนรวมที่โอนไปในคราวเดียวกันด้วย ในกรณีที่เป็นการควบรวมกองทุนระหว่างกองทุนปิดกับกองทุนปิด หรือกองทุนปิดกับกองทุนเปิด หากมีผลให้กองทุนรวมใหม่หรือกองทุนรวมที่รับโอนเป็นกองทุนเปิด ให้บริษัทจัดการขอมติผู้ถือหน่วยลงทุนเพื่อแก้ไขโครงการจัดการกองทุนปิดเป็นโครงการจัดการกองทุนเปิดด้วย และต้องได้รับมติโดยเสียงข้างมากของผู้ถือหน่วยลงทุนซึ่งคิดตามจํานวนหน่วยลงทุนรวมกันเกินกึ่งหนึ่งของจํานวนหน่วยลงทุนที่จําหน่ายได้แล้วทั้งหมดของโครงการจัดการกองทุนปิดนั้น ทั้งนี้ โดยได้รับยกเว้นไม่ต้องปฏิบัติตามประกาศสํานักงานคณะกรรมการกํากับหลักทรัพย์และตลาดหลักทรัพย์ว่าด้วยการกําหนดวิธีปฏิบัติในการขอความเห็นชอบเพื่อแก้ไขประเภทของโครงการจัดการกองทุนรวมข้อ ๖ ในการขอมติจากผู้ถือหน่วยลงทุน ให้บริษัทจัดการส่งหนังสือนัดประชุมล่วงหน้าไม่น้อยกว่าสิบสี่วันก่อนวันประชุม หรือส่งหนังสือขอมติล่วงหน้าไม่น้อยกว่าสามสิบวันก่อนวันที่กําหนดให้เป็นวันสุดท้ายของการรับหนังสือแจ้งมติจากผู้ถือหน่วยลงทุน โดยเปิดเผยข้อมูลที่ผู้ถือหน่วยลงทุนควรทราบเกี่ยวกับการควบรวมกองทุนอย่างน้อยดังต่อไปนี้ให้ชัดเจนไว้ในหนังสือนัดประชุม หรือหนังสือขอมติดังกล่าว (1) สถานะการลงทุนของกองทุนรวมที่จะควบรวมกองทุนที่เป็นปัจจุบันก่อนการขอมติควบรวมกองทุน ซึ่งจะต้องแสดงรายละเอียดเป็นรายหลักทรัพย์หรือทรัพย์สินอื่นโดยระบุประเภท ชื่อ จํานวน อัตราผลตอบแทน (ถ้ามี) มูลค่ายุติธรรมของหลักทรัพย์ตามมาตรฐานการบัญชีสําหรับกิจการที่ดําเนินธุรกิจเฉพาะด้านการลงทุน มูลค่าทรัพย์สินสุทธิ มูลค่าหน่วยลงทุน ณ วันทําการสุดท้ายของสัปดาห์ล่าสุด และผลการดําเนินงานล่าสุดของกองทุนรวม (2) สรุปประเด็นเปรียบเทียบสาระสําคัญและความแตกต่างของกองทุนรวมที่จะควบรวมกองทุน และลักษณะที่จะเปลี่ยนแปลงเมื่อมีการควบรวมกองทุนแล้ว โดยต้องมีรายละเอียดเกี่ยวกับประเภทและวัตถุประสงค์ของโครงการจัดการกองทุนรวม นโยบายการลงทุน และค่าใช้จ่ายที่เรียกเก็บจากผู้ซื้อหรือผู้ถือหน่วยลงทุนและจากกองทุนรวม เป็นอย่างน้อย (3) ขั้นตอน สาระสําคัญของการดําเนินการในแต่ละขั้นตอน และกําหนดเวลาในการควบรวมกองทุน (4) สิทธิของผู้ถือหน่วยลงทุนของกองทุนรวมที่จะควบรวมกองทุน (5) รายงานแสดงฐานะการเงินของกองทุนรวมที่จะควบรวมกองทุน ประมาณการฐานะการเงินของกองทุนรวมใหม่หรือกองทุนรวมที่รับโอน (6) การดําเนินการเกี่ยวกับการจ่ายเงินปันผล (ถ้ามี) ก่อนการควบรวมกองทุน และนโยบายการจ่ายเงินปันผลภายหลังการควบรวมกองทุน (ถ้ามี) (7) ค่าใช้จ่ายในการควบรวมกองทุน และค่าใช้จ่ายที่จะเกิดขึ้นจากการดังกล่าวที่จะเรียกเก็บจากผู้ถือหน่วยลงทุนและกองทุนรวม (ถ้ามี) เช่น ค่าใช้จ่ายในการชําระบัญชี (8) ข้อดีและข้อเสียหลังจากมีการควบรวมกองทุน เช่น ค่าใช้จ่าย ความเสี่ยง หรือสิทธิประโยชน์ของผู้ถือหน่วยลงทุน ทั้งนี้ ต้องไม่มีลักษณะที่เกินความจริง (9) ข้อมูลอื่นตามที่สํานักงานประกาศกําหนด เมื่อบริษัทจัดการได้ส่งหนังสือนัดประชุมหรือหนังสือขอมติพร้อมด้วยเอกสารไปยังผู้ถือหน่วยลงทุนแล้ว ให้บริษัทจัดการส่งสําเนาหนังสือนัดประชุมหรือหนังสือขอมติพร้อมด้วยเอกสารดังกล่าวไปยังสํานักงานภายในสามวันทําการนับแต่วันส่งหนังสือนัดประชุมหรือหนังสือขอมติข้อ ๗ ในช่วงระยะเวลานับแต่วันส่งหนังสือนัดประชุมหรือหนังสือขอมติเพื่อควบรวมกองทุนถึงวันที่มีการควบรวมกองทุน บริษัทจัดการอาจไม่ขายหน่วยลงทุนตามคําสั่งซื้อหน่วยลงทุนของกองทุนรวมที่จะควบรวมกองทุนที่ได้รับไว้แล้ว หรืออาจหยุดรับคําสั่งซื้อหน่วยลงทุนของกองทุนรวดังกล่าวได้ โดยการปิดประกาศเรื่องดังกล่าวไว้ ณ ที่ทําการทุกแห่งของบริษัทจัดการ และจัดให้มีการประกาศเรื่องดังกล่าวไว้ ณ สถานที่ติดต่อทุกแห่งของตัวแทนสนับสนุน ในช่วงระยะเวลาตามวรรคหนึ่ง ให้บริษัทจัดการจัดทํารายงานแสดงสถานะการลงทุนของวันทําการสุดท้ายของแต่ละสัปดาห์ของกองทุนรวมที่จะควบรวมกองทุน และจัดให้มีรายงานดังกล่าวไว้ ณ ที่ทําการและสถานที่ติดต่อทุกแห่งดังกล่าวเพื่อให้ผู้ถือหน่วยลงทุนสามารถตรวจดูได้ และจัดสําเนาให้เมื่อผู้ถือหน่วยลงทุนร้องขอข้อ ๘ เมื่อผู้ถือหน่วยลงทุนมีมติให้มีการควบรวมกองทุนตามข้อ 5 แล้ว ให้บริษัทจัดการยื่นคําขอรับความเห็นชอบต่อสํานักงาน พร้อมด้วยเอกสารหลักฐานประกอบคําขอรับความเห็นชอบดังต่อไปนี้ (1) รายละเอียดของโครงการจัดการกองทุนรวมใหม่ หรือการแก้ไขเพิ่มเติมโครงการจัดการกองทุนรวมที่จะควบรวมกองทุน (2) ร่างข้อผูกพันระหว่างผู้ถือหน่วยลงทุนของกองทุนรวมใหม่กับบริษัทจัดการ ร่างสัญญาจัดตั้งผู้ดูแลผลประโยชน์ของกองทุนรวมใหม่ และร่างหนังสือชี้ชวนส่วนสรุปข้อมูลสําคัญของกองทุนรวมใหม่หรือกองทุนรวมที่รับโอน รวมทั้งร่างข้อผูกพันระหว่างผู้ถือหน่วยลงทุนของกองทุนรวมที่รับโอนกับบริษัทจัดการ และร่างสัญญาจัดตั้งผู้ดูแลผลประโยชน์ของกองทุนรวมที่รับโอน ในกรณีที่มีการแก้ไขข้อผูกพันและสัญญาดังกล่าว (3) หนังสือรับรองการได้มติของผู้ถือหน่วยลงทุนของกองทุนรวมที่จะควบรวมกองทุน (4) รายงานมูลค่าทรัพย์สินสุทธิ มูลค่าหน่วยลงทุน สถานะการลงทุนในหลักทรัพย์หรือทรัพย์สินของกองทุนรวมที่จะควบรวมกองทุน ณ วันทําการสุดท้ายก่อนวันยื่นขอความเห็นชอบจาสํานักงาน สํานักงานจะแจ้งผลการพิจารณาคําขอตามวรรคหนึ่งให้ผู้ยื่นคําขอทราบภายในสี่สิบห้าวันนับแต่วันที่สํานักงานได้รับคําขอพร้อมเอกสารหลักฐานถูกต้องและครบถ้วน ข้อ ๙ เมื่อบริษัทจัดการได้รับความเห็นชอบจากสํานักงานให้ทําการควบรวมกองทุนแล้ว ให้ถือว่าสํานักงานอนุมัติโครงการจัดการกองทุนรวมใหม่หรือให้ความเห็นชอบการแก้ไขเพิ่มเติมโครงการจัดการกองทุนรวมที่ควบรวมกองทุนดังกล่าว และให้บริษัทจัดการควบรวมกองทุนให้แล้วเสร็จภายในสามสิบวันนับแต่วันที่ได้รับความเห็นชอบจากสํานักงาน เว้นแต่ได้รับการผ่อนผันจากสํานักงาน ทั้งนี้ ให้บริษัทจัดการกําหนดวันเลิกกองทุนรวมเดิมหรือกองทุนรวมที่โอนเป็นวันเดียวกันกับวันที่ควบรวมกองทุนดังกล่าวข้อ ๑๐ ให้บริษัทจัดการบอกกล่าวการควบรวมกองทุนและการแก้ไขเพิ่มเติมโครงการจัดการกองทุนรวม (ถ้ามี) ตามวิธีการดังต่อไปนี้ภายในสิบห้าวันนับแต่วันที่ได้รับความเห็นชอบจากสํานักงาน (1) แจ้งให้ผู้ถือหน่วยลงทุนทุกรายของกองทุนรวมที่จะควบรวมกองทุนทราบเป็นหนังสือ พร้อมเอกสารสรุปสาระสําคัญของโครงการจัดการกองทุนรวมใหม่หรือกองทุนรวมที่รับโอน วันที่จะควบรวมกองทุน วันเริ่มทําการซื้อขายหน่วยลงทุนโดยระบุวัน เดือน ปี อย่างชัดแจ้ง และสถานที่ติดต่อเพื่อสอบถามหรือรับข้อมูลเพิ่มเติม (2) ประกาศในหนังสือพิมพ์รายวันแห่งท้องถิ่นอย่างน้อยหนึ่งฉบับ ในกรณีที่เป็นการควบรวมกองทุนระหว่างกองทุนปิดกับกองทุนเปิด การแจ้งผู้ถือหน่วยลงทุนของกองทุนปิดและการประกาศหนังสือพิมพ์ตาม (1) และ (2) ให้บริษัทจัดการแจ้งและประกาศการได้รับมติของผู้ถือหน่วยลงทุนตามข้อ 5 วรรคสาม ด้วย และหากกองทุนปิดดังกล่าวมีหน่วยลงทุนประเภทที่ออกให้แก่ผู้ถือ เมื่อผู้ถือหน่วยลงทุนนั้นร้องขอ ให้บริษัทจัดการจัดส่งหนังสือและเอกสารตาม (1) ให้แก่ผู้ถือหน่วยลงทุนนั้นโดยไม่ชักช้าข้อ ๑๑ เมื่อบริษัทจัดการได้มีหนังสือแจ้งและประกาศการควบรวมกองทุนตามข้อ 10 แล้ว ให้บริษัทจัดการดําเนินการให้ผู้ถือหน่วยลงทุนของกองทุนรวมเดิมหรือกองทุนรวมที่โอนที่ได้แสดงเจตนาซื้อหน่วยลงทุนของกองทุนรวมใหม่หรือกองทุนรวมที่รับโอน เป็นผู้ถือหน่วยลงทุนของกองทุนรวมใหม่หรือกองทุนรวมที่รับโอน แล้วแต่กรณีข้อ ๑๒ ในกรณีของการควบกองทุนรวม ให้บริษัทจัดการเสนอขายหน่วยลงทุนของกองทุนรวมใหม่ และซื้อหรือรับโอนทรัพย์สิน สิทธิ และหน้าที่ของกองทุนรวมเดิมตามที่กําหนดในโครงการจัดการกองทุนรวมใหม่ มาเป็นของกองทุนรวมใหม่ ส่วนในกรณีของการรวมกองทุนรวมให้บริษัทจัดการเสนอขายหน่วยลงทุนของกองทุนรวมที่รับโอน และซื้อหรือรับโอนทรัพย์สิน สิทธิ และหน้าที่ของกองทุนรวมที่โอนตามที่กําหนดในโครงการจัดการกองทุนรวมที่รับโอน มาเป็นของกองทุนรวมที่รับโอน ทั้งนี้ สําหรับการซื้อหรือรับโอนสิทธิเรียกร้องที่อยู่ในระหว่างการฟ้องคดี ให้เป็นไปตามกฎหมายที่เกี่ยวกับการนั้น ในกรณีที่กองทุนรวมเดิมหรือกองทุนรวมที่โอนเป็นเจ้าหนี้ซึ่งมีหลักประกัน ให้บริษัทจัดการดําเนินการเพื่อให้หลักประกันนั้นตกเป็นหลักประกันแก่กองทุนรวมใหม่หรือกองทุนรวมที่รับโอนด้วยข้อ ๑๓ ในการขายหน่วยลงทุนในช่วงระยะเวลานับแต่วันส่งหนังสือนัดประชุมหรือหนังสือขอมติไปยังผู้ถือหน่วยลงทุนเพื่อการควบรวมกองทุน ถึงวันที่มีการควบรวมกองทุน บริษัทจัดการต้องเปิดเผยข้อมูลตามข้อ 6 เกี่ยวกับการดําเนินการควบรวมกองทุนต่อผู้ที่สนใจจะลงทุนหรือผู้ลงทุน เพื่อให้ผู้ที่สนใจจะลงทุนหรือผู้ลงทุนรับรู้และเข้าใจเกี่ยวกับสถานะของกองทุนรวมหากมีการควบรวมกองทุนดังกล่าว ทั้งนี้ บริษัทจัดการต้องกํากับดูแลตัวแทนสนับสนุนให้ปฏิบัติตามข้อกําหนดดังกล่าวด้วยข้อ ๑๔ บริษัทจัดการต้องจัดทําหนังสือชี้ชวนส่วนสรุปข้อมูลสําคัญและส่วนข้อมูลโครงการที่เป็นปัจจุบันของกองทุนรวมใหม่หรือกองทุนรวมที่รับโอน โดยระบุวันที่มีการควบรวมกองทุน รวมทั้งประวัติความเป็นมาโดยสรุปของกองทุนรวมใหม่หรือกองทุนรวมที่รับโอนไว้ด้วย และให้บริษัทจัดการจัดส่งหนังสือชี้ชวนดังกล่าวให้สํานักงานไม่น้อยกว่าหนึ่งวันทําการก่อนการเริ่มจัดส่งหรือแจกจ่ายหนังสือชี้ชวนส่วนสรุปข้อมูลสําคัญให้ประชาชนข้อ ๑๕ ประกาศนี้ให้ใช้บังคับตั้งแต่วันที่ 16 ตุลาคม พ.ศ. 2545 เป็นต้นไปผู้มีอํานาจลงนาม - ประกาศ ณ วันที่ 16 กันยายน พ.ศ. 2545 (นายสมคิด จาตุศรีพิทักษ์) รัฐมนตรีว่าการกระทรวงการคลัง ประธานกรรมการ คณะกรรมการกํากับหลักทรัพย์และตลาดหลักทรัพย์